殺氣不在邊
作者：孟郊
朝代：唐

paragraphs: 殺氣不在邊，凜然中國秋。
道險不在山，平地有摧輈。
河南又起兵，清濁俱鎖流。
豈唯私客艱，擁滯官行舟。
況余隔晨昏，去家成阻修。
忽然兩鬢雪，同是一日愁。
獨寢夜難曉，起視星漢浮。
涼風蕩天地，日夕聲颼飗。
萬物無少色，兆人皆老憂。
長策苟未立，丈夫誠可羞。
靈響復何事，劍鳴思戮讐。